CELEX: 32022D0179
Language: hr
Date: 2022-02-08 00:00:00
Title: Provedbena odluka Komisije (EU) 2022/179 оd 8. veljače 2022. o usklađenoj uporabi radiofrekvencijskog spektra u frekvencijskom pojasu 5 GHz za uvođenje sustavâ bežičnog pristupa, uključujući radijske lokalne mreže, i o stavljanju izvan snage Odluke 2005/513/EZ (priopćeno pod brojem dokumenta C(2022) 628) (Tekst značajan za EGP)

10.2.2022   
               
               
                  HR
               
               
                  Službeni list Europske unije
               
               
                  L 29/10
               
            
         PROVEDBENA ODLUKA KOMISIJE (EU) 2022/179
         оd 8. veljače 2022.
         o usklađenoj uporabi radiofrekvencijskog spektra u frekvencijskom pojasu 5 GHz za uvođenje sustavâ bežičnog pristupa, uključujući radijske lokalne mreže, i o stavljanju izvan snage Odluke 2005/513/EZ
         
            
               (priopćeno pod brojem dokumenta C(2022) 628)
            
         
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Odluku br. 676/2002/EZ Europskog parlamenta i Vijeća od 7. ožujka 2002. o regulatornom okviru za politiku radiofrekvencijskog spektra u Europskoj zajednici (Odluka o radiofrekvencijskom spektru) (1), a posebno njezin članak 4. stavak 3.,
         budući da:
         
                     (1)
                  
                  
                     U Komunikaciji Komisije „Digitalni kompas 2030.: europski pristup za digitalno desetljeće” (2) utvrđuju se novi ciljevi u pogledu povezivosti koje Unija treba ostvariti raširenim uvođenjem i korištenjem mreža vrlo visokog kapaciteta. Jedan je od ciljeva da sva kućanstva u Uniji do 2030. budu pokrivena gigabitnom mrežom. Sustavi bežičnog pristupa uključujući radijske lokalne mreže (WAS/RLAN) uvelike pridonose tom cilju pokrivenosti.
                  
               
                     (2)
                  
                  
                     Pristup radijskim lokalnim mrežama uređen je člankom 56. Direktive (EU) 2018/1972 Europskog parlamenta i Vijeća (3). Radijske lokalne mreže u toj su direktivi definirane kao sustavi bežičnog pristupa male snage kratkog dometa i s malim rizikom od smetnji za druge takve sustave koje su u blizini postavili ostali korisnici, koji se na neisključivoj osnovi koriste usklađenim radiofrekvencijskim spektrom.
                  
               
                     (3)
                  
                  
                     Odlukom Komisije 2005/513/EZ (4) usklađena je uporaba radiofrekvencijskog spektra u pojasu 5 GHz (5 150–5 350 MHz i 5 470–5 725 MHz) za sustave bežičnog pristupa, uključujući radijske lokalne mreže.
                  
               
                     (4)
                  
                  
                     U skladu s Radijskim propisima Međunarodne telekomunikacijske unije (ITU) (5), frekvencijski pojasevi 5 150–5 350 MHz i 5 470–5 725 MHz dodijeljeni su pokretnoj službi, s izuzetkom zrakoplovne pokretne službe, na primarnoj osnovi u svim trima regijama ITU-a, uzimajući u obzir potrebu za zaštitom drugih primarnih službi u tim frekvencijskim pojasevima. Na Svjetskoj radiokomunikacijskoj konferenciji 2003. (WRC-03) donesena je Rezolucija br. 229 o „Uporabi pojaseva 5 150–5 250, 5 250–5 350 MHz i 5 470–5 725 MHz za pokretnu službu za uvođenje sustava bežičnog pristupa, uključujući radijske lokalne mreže”. Tom Rezolucijom, koja je revidirana na Svjetskoj radiokomunikacijskoj konferenciji 2019. (WRC-19), proširena je uporaba u zatvorenim prostorima na vlakove i cestovna vozila, utvrđena je najveća snaga emisije za WAS-ove/RLAN-ove koji upotrebljavaju frekvencijski pojas 5 150–5 250 MHz u cestovnim vozilima te je omogućena ograničena uporaba na otvorenom u pojasu 5 150–5 250 MHz zaštitom drugih postojećih uporaba u tom pojasu.
                  
               
                     (5)
                  
                  
                     U nekoliko država članica postoji znatna potreba za radom vojnih i meteoroloških radara u pojasevima između 5 250 i 5 850 MHz, što zahtijeva posebnu zaštitu od štetnih smetnji WAS-ova/RLAN-ova. U tom kontekstu tehničkim i operativnim uvjetima za upotrebu WAS-ova/RLAN-ova treba osigurati zaštitu legitimnih javnih interesa povezanih s drugim radijskim službama, što uključuje vojne i meteorološke radare. Potrebno je zaštititi i održivost sustava povezanih sa satelitskom službom istraživanja Zemlje (aktivnom), službom istraživanja svemira (aktivnom) i dovodnim vezama pokretne satelitske službe, prije svega u frekvencijskom pojasu 5 150–5 350 MHz.
                  
               
                     (6)
                  
                  
                     Kako bi provela zaključke konferencije WRC-19 na kojoj je revidirana Rezolucija br. 229, Komisija je 14. travnja 2020. u skladu s člankom 4. stavkom 2. Odluke br. 676/2002/EZ ovlastila Europsku konferenciju poštanskih i telekomunikacijskih uprava (CEPT) da izmijeni Odluku 2005/513/EZ o usklađenoj uporabi radiofrekvencijskog spektra u frekvencijskom pojasu 5 GHz za uvođenje WAS-ova/RLAN-ova. U okviru tog ovlaštenja CEPT-u su dodijeljene dvije zadaće. Prva je bila predložiti tehničke uvjete za izmjenu Odluke 2005/513/EZ na temelju zaključaka konferencije WRC-19 (revizija Rezolucije br. 229) za frekvencijski pojas 5 150–5 250 MHz. Druga je bila predložiti, prema potrebi, odgovarajuća ažuriranja usklađenih tehničkih uvjeta za WAS-ove/RLAN-ove u pojasevima 5 150–5 350 MHz i 5 470–5 725 MHz. Svrha tih ažuriranja bila bi razmotriti mogućnosti upotrebe tih WAS-ova/RLAN-ova u vozilima (zrakoplovi, vlakovi, cestovna vozila npr. automobili i autobusi itd.) i procijeniti izvedivost upotrebe WAS-a/RLAN-a za radijske veze sustava bespilotnih zrakoplova.
                  
               
                     (7)
                  
                  
                     U skladu s tim ovlaštenjem CEPT je objavio Izvješće br. 79 o usklađenoj uporabi radiofrekvencijskog spektra u pojasu 5 GHz za uvođenje WAS-ova/RLAN-ova u skladu sa zaključcima konferencije WRC-19. CEPT-ovo Izvješće br. 79 sadržava revidirane tehničke uvjete za WAS-ove/RLAN-ove u pojasu 5 150–5 250 MHz za sljedeće uporabe u zatvorenim prostorima: unutar zgrada i sustave instalirane u cestovna vozila, vlakove i zrakoplove, te za ograničenu uporabu na otvorenom. Rad sustava bespilotnih zrakoplova dopušten je samo u pojasu 5 170–5 250 MHz kao poseban slučaj uporabe na otvorenom. Predloženim tehničkim uvjetima za pojas od 5 250–5 350 MHz dopušta se samo uporaba u zatvorenim prostorima unutar zgrada. Upotreba pojasa 5 470–5 725 MHz moguća je u zatvorenim prostorima i na otvorenom, ali se to ne odnosi na sustave instalirane u cestovna vozila, vlakove i zrakoplove te upotrebu sustava bespilotnih zrakoplova. Rezultati ovlaštenja sadržani u CEPT-ovu Izvješću br. 79 poslužili su kao temelj za ovu Odluku.
                  
               
                     (8)
                  
                  
                     CEPT je u Izvješću br. 79 potvrdio zajedničko poimanje važnosti rješavanja pitanja štetnih smetnji za meteorološke radare u pojasu 5 600–5 650 MHz. Kako bi se doprinijelo smanjenju štetnih smetnji za meteorološke radare, u ovoj bi Odluci trebalo utvrditi tehničke uvjete za WAS-ove/RLAN-ove instalirane u cestovna vozila, vlakove i zrakoplove te njihovu upotrebu u sustavima bespilotnih zrakoplova te pojasniti zahtjeve koji se odnose na dinamički odabir frekvencije (DFS). Ova bi se Odluka mogla preispitati u budućnosti radi procjene djelotvornosti tih mjera.
                  
               
                     (9)
                  
                  
                     Ako je uporaba koja nisu WAS-ovi/RLAN-ovi geografski ograničena i poznata nacionalnim regulatornim tijelima, države članice trebale bi imati pravo na nacionalnoj razini odobriti sustave instalirane u zatvorenim prostorima vlakova koje upotrebljavaju frekvencijske pojaseve 5 250–5 350 MHz i 5 470–5 725 MHz, u kojima se uporaba WAS-ova/RLAN-ova može kontrolirati i zemljopisno ograničiti.
                  
               
                     (10)
                  
                  
                     Ova se Odluka temelji na načelima i odredbama utvrđenima u Odluci 2005/513/EZ te ih razrađuje. Odluku 2005/513/EZ trebalo bi staviti izvan snage radi pravne sigurnosti.
                  
               
                     (11)
                  
                  
                     Mjere predviđene u ovoj Odluci u skladu su s mišljenjem Odbora za radiofrekvencijski spektar,
                  
               DONIJELA JE OVU ODLUKU:
         
            Članak 1.
            Ovom se Odlukom usklađuju uvjeti za dostupnost i učinkovitu uporabu frekvencijskih pojaseva 5 150–5 250 MHz, 5 250–5 350 MHz i 5 470–5 725 MHz za sustave bežičnog pristupa, uključujući radijske lokalne mreže (WAS/RLAN).
         
         
            Članak 2.
            Za potrebe ove Odluke, primjenjuju se sljedeće definicije:
            
                        (a)
                     
                     
                        „sustavi bežičnog pristupa, uključujući radijske lokalne mreže” ili „WAS/RLAN” znači širokopojasni radijski sustavi koji omogućuju bežičan pristup za aplikacije za javne i vlastite potrebe, bez obzira na osnovnu mrežnu topologiju;
                     
                  
                        (b)
                     
                     
                        „uporaba u zatvorenim prostorima” znači uporaba u zatvorenom prostoru koji omogućuje potrebno prigušenje za lakše istodobno korištenje s drugim službama. Uporaba u zatvorenim prostorima može se razvrstati u četiri slučaja uporabe, kako je utvrđeno u tehničkim uvjetima iz Priloga ovoj Odluci, koji se odnose na posebne scenarije: unutar zgrada, unutar cestovnih vozila, unutar vlakova i unutar zrakoplova;
                     
                  
                        (c)
                     
                     
                        „ekvivalentna izotropna izračena snaga” ili „EIRP” znači umnožak snage privedene anteni i dobitka antene u danom smjeru u odnosu na izotropnu antenu (apsolutni ili izotropni dobitak).
                     
                  
                        (d)
                     
                     
                        „srednja ekvivalentna izotropno izračena snaga” ili „srednji EIRP” znači EIRP tijekom usnopljenog prijenosa (burst) koji odgovara najvećoj snazi, ako se primjenjuje regulacija snage.
                     
                  
         
            Članak 3.
            Države članice do 31. ožujka 2022. određuju i stavljaju na raspolaganje, na neisključivoj osnovi, frekvencijske pojaseve 5 150–5 250 MHz, 5 250–5 350 MHz i 5 470–5 725 MHz za uvođenje WAS-ova/RLAN-ova u skladu s tehničkim uvjetima utvrđenima u Prilogu.
         
         
            Članak 4.
            Države članice prate promjene normi i tehnologije u vezi s uporabom frekvencijskih pojaseva 5 150–5 250 MHz, 5 250–5 350 MHz i 5 470–5 725 MHz za WAS-ove/RLAN-ove te o svojim zaključcima obavješćuju Komisiju na njezin zahtjev ili na vlastitu inicijativu kako bi se omogućilo pravodobno preispitivanje ove Odluke.
         
         
            Članak 5.
            Odluka 2005/513/EZ stavlja se izvan snage.
         
         
            Članak 6.
            Ova je Odluka upućena državama članicama.
         
         
            Sastavljeno u Bruxellesu 8. veljače 2022.
            
               
                  Za Komisiju
               
               Thierry BRETON
               
                  Član Komisije
               
            
         
         
            (1)  SL L 108, 24.4.2002., str. 1.
         
         
            (2)  Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija od 9. ožujka 2021. „Digitalni kompas 2030.: europski pristup za digitalno desetljeće”, COM(2021) 118 final.
         
            (3)  Direktiva (EU) 2018/1972 Europskog parlamenta i Vijeća od 11. prosinca 2018. o Europskom zakoniku elektroničkih komunikacija (SL L 321, 17.12.2018., str. 36.).
         
            (4)  Odluka Komisije 2005/513/EZ od 11. srpnja 2005. o usklađenoj uporabi radiofrekvencijskog spektra u frekvencijskom pojasu 5 GHz za uvođenje sustava bežičnog pristupa uključujući radijske lokalne mreže (WAS/RLAN) (SL L 187, 19.7.2005., str. 22.).
         
            (5)  http://www.itu.int/pub/R-REG-RR (izdanje 2020.).
      
      
         
            PRILOG
            Usklađeni tehnički uvjeti za WAS-ove/RLAN-ove u frekvencijskim pojasevima 5 150–5 250 MHz, 5 250–5 350 MHz i 5 470–5 725 MHz
            
               Tablica 1
            
            
               WAS-ovi/RLAN-ovi u frekvencijskom pojasu 5 150 –5 250  MHz
            
            
                        
                           Parametar
                        
                     
                     
                        
                           Tehnički uvjeti
                        
                     
                  
                        Frekvencijski pojas
                     
                     
                        5 150 –5 250  MHz
                     
                  
                        Dopuštena uporaba
                     
                     
                        U zatvorenim prostorima, uključujući sustave instalirane u cestovna vozila, vlakove i zrakoplove te ograničena uporaba na otvorenom (napomena 1.).
                        Upotreba u sustavima bespilotnih zrakoplova ograničena je unutar pojasa 5 170 –5 250  MHz.
                     
                  
                        Najveća srednja ekvivalentna izotropno izračena snaga (EIRP) za unutarpojasne emisije
                     
                     
                        200 mW
                        Iznimke:
                        
                                    —
                                 
                                 
                                    za sustave instalirane u vagone vlakova s gubitkom prigušenja u prosjeku manjim od 12 dB najveći srednji EIRP je 40 mW;
                                 
                              
                                    —
                                 
                                 
                                    za sustave instalirane u cestovna vozila najveći srednji EIRP je 40 mW
                                 
                              
                  
                        Najveća gustoća srednjeg EIRP-a za unutarpojasne emisije
                     
                     
                        10 mW/MHz u svakom pojasu od 1 MHz
                     
                  
                        
                                    Napomena 1.:
                                 
                                 
                                    Ako se upotrebljava na otvorenom, oprema se ne smije pričvrstiti na fiksnu instalaciju ni na vanjski dio cestovnih vozila, fiksnu infrastrukturu ni fiksnu vanjsku antenu.
                                 
                              
                  Moraju se upotrebljavati tehnike za pristup radiofrekvencijskom spektru i smanjenje smetnji kojima se osiguravaju odgovarajuće performanse u skladu s bitnim zahtjevima Direktive 2014/53/EU Europskog parlamenta i Vijeća (1). Ako su odgovarajuće tehnike opisane u usklađenim normama ili njihovim dijelovima, a upućivanja na te norme objavljena u Službenom listu Europske unije na temelju Direktive 2014/53/EU, performanse moraju biti barem jednake razini performansi koja se povezuje s tim tehnikama.
            
               Tablica 2.
            
            
               WAS-ovi/RLAN-ovi u frekvencijskom pojasu 5 250 –5 350  MHz
            
            
                        
                           Parametar
                        
                     
                     
                        
                           Tehnički uvjeti
                        
                     
                  
                        Frekvencijski pojas
                     
                     
                        5 250 –5 350  MHz
                     
                  
                        Dopuštena uporaba
                     
                     
                        Uporaba u zatvorenim prostorima: samo unutar zgrada.
                        Nisu dopušteni sustavi instalirani u cestovnim vozilima, vlakovima i zrakoplovima (Napomena 2.).
                        Uporaba na otvorenom nije dopuštena.
                     
                  
                        Najveći srednji EIRP za unutarpojasne emisije
                     
                     
                        200 mW
                     
                  
                        Najveća gustoća srednjeg EIRP-a za unutarpojasne emisije
                     
                     
                        10 mW/MHz u svakom pojasu od 1 MHz
                     
                  
                        Korištene tehnike smanjenja smetnji
                     
                     
                        Kontrola izlazne snage (TPC) i dinamički odabir frekvencije (DFS)
                        Alternativne tehnike smanjenja smetnji mogu se upotrebljavati ako se njima postiže barem jednaka učinkovitost i razina zaštite spektra kako bi se ispunili odgovarajući bitni zahtjevi iz Direktive 2014/53/EU i ako su u skladu s tehničkim zahtjevima iz ove Odluke.
                     
                  
                        Kontrola izlazne snage (TPC)
                     
                     
                        TPC mora imati, u prosjeku, faktor smanjenja od najmanje 3 dB za najveću dopuštenu izlaznu snagu sustava; ili, ako se ne koristi TPC, ograničenje najvećeg dopuštenog srednjeg EIRP-a i odgovarajuće gustoće srednjeg EIRP-a smanjuje se za 3 dB.
                     
                  
                        Dinamički odabir frekvencije (DFS)
                     
                     
                        DFS je opisan u Preporuci ITU-R M. 1652-1 (3) kako bi se zajamčila usklađenost rada s radiodeterminacijskim sustavima.
                        Mehanizam DFS-a jamči vjerojatnost odabira određenog kanala jednaka za sve dostupne kanale u pojasevima 5 250 –5 350  MHz i 5 470 –5 725  MHz. Mehanizam DFS-a također osigurava, u prosjeku, gotovo jednoliku raspodjelu opterećenosti spektra.
                        WAS/RLAN ima dinamički odabir frekvencije koji smanjuje ometanje radara barem jednako učinkovito kao DFS opisan u normi ETSI EN 301 893 V2.1.1. Postavke (hardverske i/ili softverske) WAS-a/RLAN-a koje se odnose na DFS ne smiju biti dostupne korisniku ako zbog promjene tih postavki WAS/RLAN više ne bi bio u skladu sa zahtjevima za DFS. To uključuje (a) nedopuštanje korisniku da promijeni zemlju rada i/ili radni frekvencijski pojas ako zbog toga oprema više ne bi bila u skladu sa zahtjevima za DFS i (b) neprihvaćanje softvera i/ili ugrađenog softvera zbog kojeg oprema više ne bi bila u skladu sa zahtjevima za DFS.
                     
                  
                        
                                    Napomena 2.:
                                 
                                 
                                    Rad WAS-ova/RLAN-ova instaliranih u velike zrakoplove () (osim višemotornih helikoptera) dopušten je do 31. prosinca 2028. s najvećom srednjom vrijednošću EIRP za unutarpojasne emisije od 100 mW.
                                 
                              
                  Moraju se upotrebljavati tehnike za pristup spektru i smanjenje smetnji kojima se osiguravaju odgovarajuće performanse u skladu s bitnim zahtjevima Direktive 2014/53/EU. Ako su odgovarajuće tehnike opisane u usklađenim normama ili njihovim dijelovima, a upućivanja na te norme objavljena u Službenom listu Europske unije na temelju Direktive 2014/53/EU, performanse moraju biti barem jednake razini performansi koja se povezuje s tim tehnikama.
            
               Tablica 3.
            
            
               WAS-ovi/RLAN-ovi u frekvencijskom pojasu 5 470 –5 725  MHz
            
            
                        Parametar
                     
                     
                        Tehnički uvjeti
                     
                  
                        Frekvencijski pojas
                     
                     
                        5 470 –5 725  MHz
                     
                  
                        Dopuštena uporaba
                     
                     
                        Uporaba u zatvorenim prostorima i na otvorenom.
                        Nisu dopušteni sustavi instalirani u cestovnim vozilima, vlakovima i zrakoplovima te uporaba za sustave bespilotnih zrakoplova (Napomena 3.).
                     
                  
                        Najveći srednji EIRP za unutarpojasne emisije
                     
                     
                        1 W
                     
                  
                        Najveća gustoća srednjeg EIRP-a za unutarpojasne emisije
                     
                     
                        50 mW/MHz u svakom pojasu od 1 MHz
                     
                  
                        Korištene tehnike smanjenja smetnji
                     
                     
                        Kontrola izlazne snage (TPC) i dinamički odabir frekvencije (DFS)
                        Alternativne tehnike smanjenja smetnji mogu se upotrebljavati ako se njima postiže barem jednaka učinkovitost i razina zaštite spektra kako bi se ispunili odgovarajući bitni zahtjevi iz Direktive 2014/53/EU i ako su u skladu s tehničkim zahtjevima iz ove Odluke.
                     
                  
                        Kontrola izlazne snage (TPC)
                     
                     
                        TPC mora imati, u prosjeku, faktor smanjenja od najmanje 3 dB za najveću dopuštenu izlaznu snagu sustava; ili ako se ne koristi TPC, ograničenje najvećeg dopuštenog srednjeg EIRP-a i odgovarajuće gustoće srednjeg EIRP-a smanjuje se za 3 dB.
                     
                  
                        Dinamički odabir frekvencije (DFS)
                     
                     
                        DFS je opisan u Preporuci ITU-R M. 1652-1 kako bi se zajamčila usklađenost rada s radiodeterminacijskim sustavima.
                        Mehanizam DFS-a jamči vjerojatnost odabira određenog kanala jednaka za sve dostupne kanale u pojasevima 5 250 –5 350  MHz i 5 470 –5 725  MHz. Mehanizam DFS-a također osigurava, u prosjeku, gotovo jednoliku raspodjelu opterećenosti spektra.
                        WAS/RLAN ima dinamički odabir frekvencije koji smanjuje ometanje radara barem jednako učinkovito kao DFS opisan u normi ETSI EN 301 893 V2.1.1. Postavke (hardverske i/ili softverske) WAS-a/RLAN-a koje se odnose na DFS ne smiju biti dostupne korisniku ako zbog promjene tih postavki WAS-ovi/RLAN-ovi više ne bi bili u skladu sa zahtjevima za DFS. To uključuje (a) nedopuštanje korisniku da promijeni zemlju rada i/ili radni frekvencijski pojas ako zbog toga oprema više ne bi bila u skladu sa zahtjevima za DFS i (b) neprihvaćanje softvera i/ili ugrađenog softvera zbog kojeg oprema više ne bi bila u skladu sa zahtjevima za DFS.
                     
                  
                        
                                    Napomena 3:
                                 
                                 
                                    Rad WAS-ova/RLAN-ova instaliranih u velike zrakoplove (osim višemotornih helikoptera) dopušten je, osim u frekvencijskom pojasu 5 600  – 5 650  MHz do 31. prosinca 2028. s najvećom srednjom vrijednošću EIRP za unutarpojasne emisije od 100 mW.
                                 
                              
                  Moraju se upotrebljavati tehnike za pristup spektru i smanjenje smetnji kojima se osiguravaju odgovarajuće performanse u skladu s bitnim zahtjevima Direktive 2014/53/EU. Ako su odgovarajuće tehnike opisane u usklađenim normama ili njihovim dijelovima, a upućivanja na te norme objavljena u Službenom listu Europske unije na temelju Direktive 2014/53/EU, performanse moraju biti barem jednake razini performansi koja se povezuje s tim tehnikama.
            
               (1)  Direktiva 2014/53/EU Europskog parlamenta i Vijeća od 16. travnja 2014. o usklađivanju zakonodavstava država članica o stavljanju na raspolaganje radijske opreme na tržištu i stavljanju izvan snage Direktive 1999/5/EZ (SL L 153, 22.5.2014., str. 62.).
            
               (2)  U skladu s Uredbom Komisije (EU) br. 1321/2014, veliki zrakoplov znači zrakoplov razvrstan kao zrakoplov s najvećom uzletnom masom većom od 5 700 kg ili višemotorni helikopter. Međutim, višemotorni helikopteri isključeni su iz područja primjene napomena 2. i 3.
            
               (3)  Preporuka ITU-R M. 1652-1 „Dinamički odabir frekvencije u sustavima bežičnog pristupa uključujući radijske lokalne mreže u svrhu zaštite radiodeterminacijske službe u pojasu 5 GHz”